b'\n_START_ARTICLE_\nTeomatiikka\n_START_SECTION_\nHistoria\n_START_PARAGRAPH_\nTeomatiikka keksittiin vuosina 1975-1976 Portlandissa Yhdysvaltojen Oregonissa. Vuonna 1979 Del Washburn kirjoitti yhdess\xc3\xa4 Jerry Lucasin kanssa kirjan Theomatics: God\'s Best Kept Secrect Revealed. Kirjaa myytiin noin 90 000 kappaletta. Vuonna 1994 julkaistiin 663-sivuinen \'Theomatics II\'-kirja.\n_START_SECTION_\nMenetelm\xc3\xa4\n_START_PARAGRAPH_\nTeomatiikassa lasketaan Raamatun tekstien asiakokonaisuuksien, lauseiden ja lauseen osien lukuarvoja. Jokainen tekstiss\xc3\xa4 mainittu luku on avain. Toisiinsa liittyvien sanojen, lauseiden ja asiakokonaisuuksien lukuarvot esiintyv\xc3\xa4t tietyn asiayhteyteen liittyv\xc3\xa4n luvun kerrannaisina. Teomatiikan s\xc3\xa4\xc3\xa4nt\xc3\xb6ihin kuuluvat kertoimet ja ryhmittely (clustering). Ryhmittelyss\xc3\xa4 sallitaan -2..+2 py\xc3\xb6ristys lukuarvoille, jotta ne saadaan jaolliseksi tietyll\xc3\xa4 kertoimella. Esimerkiksi 700 ja 1500 ovat luvun 100 kerrannaisia, mutta ryhmittelytekniikalla my\xc3\xb6s luvut 698, 699, 701, 702, 1498, 1499, 1501 ja 1502 ovat sen kerrannaisia.\n_START_SECTION_\nL\xc3\xb6yt\xc3\xb6j\xc3\xa4\n_START_PARAGRAPH_\nTeomatiikan avulla on l\xc3\xb6ydetty valtava joukko lukuja, jotka n\xc3\xa4ytt\xc3\xa4v\xc3\xa4t yhdist\xc3\xa4v\xc3\xa4n aina tiettyj\xc3\xa4 sanoja tai k\xc3\xa4sitteit\xc3\xa4. Esimerkiksi Joh 21:11 jakeessa opetuslapset saivat 153 kalaa. T\xc3\xa4m\xc3\xa4n avainluvun perusteella kaiken, mik\xc3\xa4 Raamatussa k\xc3\xa4sittelee kaloja ja kalastamista, pit\xc3\xa4isi perustua lukuun 153. Sen kerrannaisia ovat muun muassa kreikan sanat "kalat" = 153 x 8, "verkko" = 153 x 8, "paljon kaloja" = 153 x 8 x 2 ja "ihmisten kalastajia" = 153 x 14._NEWLINE_Vanhassa testamentissa kaikki el\xc3\xa4m\xc3\xa4n puuhun liittyv\xc3\xa4t lauseet ovat jaollisia luvulla 240, esimerkiksi 1 Ms 2:9 "sek\xc3\xa4 el\xc3\xa4m\xc3\xa4n puun paratiisin keskelle" = 240 x 3 ja 1 Ms 3:24 "v\xc3\xa4lkkyv\xc3\xa4n, leimuavan miekan vartioimaan tiet\xc3\xa4" = 240 x 10.\n_START_SECTION_\nArvostelua\n_START_PARAGRAPH_\nEr\xc3\xa4s teomatiikkaa arvostelleista on Russell Glasser, joka on kiinnitt\xc3\xa4nyt huomiota muun muassa kahteen Washburnin v\xc3\xa4itteeseen teomatiikan tieteellisist\xc3\xa4 todisteista._NEWLINE_Ensiksi Glasser asetti kyseenalaiseksi Washburnin v\xc3\xa4itteen ett\xc3\xa4 "Ilmi\xc3\xb6 toimii ainoastaan Raamatussa, eik\xc3\xa4 miss\xc3\xa4\xc3\xa4n muualla. Mik\xc3\xa4\xc3\xa4n kirjallinen teos ei ole pystynyt, eik\xc3\xa4 todenn\xc3\xa4k\xc3\xb6isesti koskaan pysty, johdonmukaisesti demonstroimaan mit\xc3\xa4\xc3\xa4n teomatiikan kaltaista", tekem\xc3\xa4ll\xc3\xa4 analyysin Dave Rhodesin kuulusta ketjukirjeest\xc3\xa4 "Make money fast", ja v\xc3\xa4itt\xc3\xa4m\xc3\xa4ll\xc3\xa4 ett\xc3\xa4 ilmi\xc3\xb6 voidaan havaita my\xc3\xb6s siin\xc3\xa4. My\xc3\xb6hemmin my\xc3\xb6s Mormonit ovat tehneet teomaattisia l\xc3\xb6yt\xc3\xb6j\xc3\xa4 Mormonin kirjasta._NEWLINE_Glasser huomautti my\xc3\xb6s Washburnin lausunnosta "On ehdottomasti ja t\xc3\xa4ydellisesti mahdotonta matemaattisesti todistaa teomatiikkaa v\xc3\xa4\xc3\xa4r\xc3\xa4ksi", ett\xc3\xa4 v\xc3\xa4ite on sama kuin ett\xc3\xa4 teomatiikka ei ole falsifioitavissa, joten siksi se ei my\xc3\xb6sk\xc3\xa4\xc3\xa4n t\xc3\xa4yt\xc3\xa4 tieteen tunnusmerkkej\xc3\xa4.'